ZAVRŠNO izvješće o radu u 2014. godini



klasa: 612-04/15-01/07

Urbroj: 2109-14-07/15-01

Knjižnica i čitaonica Grada Preloga

SADRŽAJ

[**1.** **UVOD** 2](#_Toc413679866)

[**2.** **ČLANOVI I KORISNICI** 2](#_Toc413679867)

[2.1. Broj i struktura članova 2](#_Toc413679868)

[2.2. Zadovoljstvo korisnika i članova fondom i uslugama Knjižnice 2](#_Toc413679869)

[**3.** **FOND** 3](#_Toc413679870)

[**4.** **MANIFESTACIJE I AKTIVNOSTI** 3](#_Toc413679871)

[4.1. Manifestacije 3](#_Toc413679872)

[Noć muzeja 3](#_Toc413679873)

[Noć knjige 3](#_Toc413679874)

[Mjesec hrvatske knjige 4](#_Toc413679875)

[4.2. Nagradni kvizovi 4](#_Toc413679876)

[4.3. Posjeti knjižnici 4](#_Toc413679877)

[4.4. Nastava u knjižnici 5](#_Toc413679878)

[4.5. Poticanje čitanja 5](#_Toc413679879)

[4.6. Radionice 5](#_Toc413679880)

[4.7. Izložbe 6](#_Toc413679881)

[**5.** **PROJEKTI** 7](#_Toc413679882)

[5.1. Comenius: Forgotten Street Games/ Zaboravljene ulične igre 7](#_Toc413679883)

[5.2. Čitaj mi! 8](#_Toc413679884)

[5.3. Medgen Borza 8](#_Toc413679885)

[5.4. Tulum s(l)ova 8](#_Toc413679886)

[5.5. MAK - mala ambulantna knjižnica 8](#_Toc413679887)

[**6.** **MARKETING I MENADŽMENT** 8](#_Toc413679888)

[6.1. Suradnja s medijima i oglašavanje 9](#_Toc413679889)

[6.2. Upravljanje i strategija 9](#_Toc413679890)

[**7.** **STRUČNO USAVRŠAVANJE** 9](#_Toc413679891)

[**8.** **PROCJENA STANJA I POTREBA** 9](#_Toc413679892)

[8.1. Prostor 10](#_Toc413679893)

[8.2. Djelatnici 10](#_Toc413679894)

[**9.** **ZAKLJUČAK** 10](#_Toc413679895)

# **UVOD**

Unatoč nečitalačkom raspoloženju nacije, narodne su knjižnice danas u Hrvatskoj vrlo živahna mjesta, apsolutno neophodne i nezamjenjive u svojim lokalnim zajednicama. To su mjesta gdje ljudi dolaze po informacije, na čašicu razgovora, druženje, razgovore o knjigama, informatičko educiranje, dolaze poslati mailove, igrati igrice, poslušati glazbu, susresti se s istomišljenicima, napisati seminarske radove, uljepšati starost, volontirati… Uistinu bi bilo nezahvalno izdvojiti bilo koji od brojnih programa koje naše knjižnice rade za građane – od beba, preko beskućnika do umirovljenika. Odavno knjižnice nisu mjesta gdje se isključivo posuđuju knjige - u svijetu i u Hrvatskoj. Iako, uvijek začudi brojnost naših visokoobrazovanih građana koji još uvijek doživljavaju knjižnice isključivo kao posudionice te u njih ne zalaze jer si mogu priuštiti kupnju knjiga koje žele čitati. [[1]](#footnote-1) Knjižnica i čitaonica Grada Preloga nimalo se ne razlikuje od opisanih knjižnica. Programi su odavno prešli na kvalitetnije i veće razine nego što su ikada prije bili. Knjižnica je oživjela, a članovi i djelatnici pa čak i lokalna zajednica zajedno s njom. Naravno, povećanjem standarda poslovanja, povećanjem opsega usluga i broja članova, potrebno je pomno isplanirati novi način poslovanja jer već sada Knjižnica iziskuje dodatnu radnu snagu, dulje radno vrijeme, veću financijsku potporu za ostvarivanje i provedbu vlastitih, nacionalnih i međunarodnih programa i projekata te suradnje s lokalnom zajednicom i ustanovama na području Grada.

# **ČLANOVI I KORISNICI**

Broj članova nastavlja biti u porastu, prvenstveno zbog vidljivosti knjižnice, njezine pristupačnosti svim kategorijama korisnika te opuštenoj i pozitivnoj atmosferi koja vlada u njenim prostorima. Broj članova je porastao na brojku od **830** aktivnih članova, što je 60-ak članova više nego prethodne godine, te se prognozira i daljnje povećanje članova i korisnika Knjižnice temeljena na aktivnoj kampanji za poticanje čitanja i popularizacije Knjižnice. **U 2014. Knjižnica je zabilježila 9878 posjeta te je posudila 11072 jedinica građe.**

## Broj i struktura članova

Od uvođenja poslovanja putem računalnog programa MetelWin 2008. godine, u knjižnici je svoje članstvo ostvarilo preko 1500 korisnika. Osim nove 52 obitelji koje čitaju zajedno, u 2014. najviše su zastupljene slijedeće kategorije članova: **djeca s 238 članova, mladi sa 158, te odrasli sa 434 člana.**

## Zadovoljstvo korisnika i članova fondom i uslugama Knjižnice

Istraživanje je provedeno kako bi se na temelju rezultata mogla planirati nova strategija poslovanja i rada Knjižnice (razdoblje 2016. - 2020.), a posebice strateški ciljevi vezani za temu istraživanja (fond, usluge, osoblje, prostor). Cjeloviti rezultati istraživanja dostupni su na web adresi: <https://docs.google.com/forms/d/18D8LzRP1uh6IB9o8opzUhrwB8sQYdY0THFJNiFhPqg/viewanalytics>

# **FOND**

**Fond knjižnice trenutno broji 27 316 jedinica knjižne građe.** Povećanjem broja članova i korisnika Knjižnice, povećava se potreba za nabavom veće količine knjižne i neknjižne građe, a time i povećanjem budžeta vezanog za nabavu. Knjižnica nabavlja knjige kupnjom, putem donacija i otkupom Ministarstva kulture. Ministarstvo kulture je ove godine odobrilo ukupno **18 000 kn** za nabavu knjižne i neknjižne građe uz uvjet da osnivač, Grad Prelog, sudjeluje istim iznosom u nabavi spomenute građe. Izvršena nabava u 2014. godini sukladna je vrijednosti odobrenog iznosa od strane Ministarstva. Dakle, ukupna vrijednost nabave za 2014. godinu iznosi **37 642,00 kn.** Pri tome je nabavljeno **379** jedinica knjižne građe. Uvidom u Inventarnu knjigu VII. knjižne građe, od 01.01.2014. – 31.12.2014. inventarizirano je ukupno 147 doniranih jedinica knjižne građe, ukupne vrijednosti **14 626,50 kn.** U istom periodu inventarizirano je 210 jedinica knjižne građe koje je za potrebe Knjižnice i čitaonice Grada Preloga otkupilo Ministarstvo kulture, ukupne vrijednosti **13 620,80 kn.** Uvidom u inventarnu knjigu audio – vizualne građe, od 01.01.2014. – 31.12.2014. inventarizirano je ukupno 210 doniranih jedinica audio – vizualne građe, ukupne vrijednosti **2 100,00 kn.**

Ove godine, Knjižnica je kupila osam setova drvenih didaktičkih igračaka (magneti vozila i životinje, ribe, sat, 2 logičke slagalice, toranj, morske životinje na engleskom jeziku). Igračke se slobodno koriste u prostorima Knjižnice te za provedbu radionica.

Članovima i korisnicima je dostupno deset zbirki za posebno on-line pretraživanje: Croata Insulanus (donirana djela dr. Matije Berljaka), referentna zbirka (enciklopedije, rječnici, leksikoni, atlasi), zavičajna zbirka (djela o Prelogu i djela preločkih autora, monografije i knjige o Međimurju), zbirka slikovnica, zbirka knjiga na stranim jezicima, Zelena knjižnica energetske učinkovitosti (ZEEK koji je donirao UNDP), zbirka knjiga za mlade, Zona znanja (zbirka zanimljivih i popularnih znanstvenih knjiga za djecu i mlade), Stripoteka (zbirka stripova) i AV zbirka (zbirka audio - vizualne građe).

# **MANIFESTACIJE I AKTIVNOSTI**

## Manifestacije

Manifestacije u knjižnici organiziraju se periodično, a temelj su im nacionalne i međunarodne krovne manifestacije, važnije domaće i strane obljetnice, projekti i kampanje koje se provode u knjižnici. **U 2014. organizirano je 46 manifestacija i događanja.**

### Noć muzeja

U okviru manifestacije odrađene su slijedeće aktivnosti:

* Izložba najstarijih knjiga iz zbirke Croata insulanus
* Izložba digitalni slikovnica Crvenkapica i Princeza na zrnu graška
* Naopake bajke - izložba dječjih radova na temu

### Noć knjige

U okviru manifestacije odrađene su slijedeće aktivnosti:

* 4 radionice za predškolce iz Dječjeg vrtića Fijolica: SLIKOPRIČE ,
* izložba fotografija članova knjižnice na temu čitanja
* izložba najstarijih slikovnica u Prelogu
* sajam rabljenih knjiga
* Tulum s(l)ova – učenici OŠ i SŠ
* igra upoznavanja
* TIŠINA U KNJIŽNICI! - kviz s izazovima
* igre u krugu
* Javno čitanje povodom manifestacije Noć knjige 2014. u Knjižnici i čitaonici Grada Preloga - 3 učenika iz projekta Tulum s(l)ova, tema: čitanje, knjige, književnost, pisana riječ
* Kino knjižnica
* proglašenje pobjednika u foto - natječaju NAJFOTKA
* glazbena točka gradskog puhačkog orkestra (multimedijska dvorana)
* MASTERMUFFIN - kušanje, odabir, proglašenje i nagrade za najbolje muffine
* književna tribina Camino de Santiago: predavanje Vesne Perhoč i Simone Borko o hodočašću na Putu sv. Jakova
* DOM KULTURE GRADA PRELOGA - BESPLATNA PROJEKCIJA FILMA KOKO I DUHOVI
* OPĆI MIXER - Kviz trivije iz područja opće kulture (kategorije: sport, književnost, umjetnost, glazba, zemljopis)

### Mjesec hrvatske knjige

U okviru manifestacije odrađene su slijedeće aktivnosti:

* Književna večer s Božidarom Glavinom
* Trivija kviz
* Pričopričaonice
* Comenius međunarodni Tulum s(l)ova
* Hrvatska mobilnost - radionice
* Pokretanje projekta „Knjiški anđeli“
* Dodjela nagrada i priznanje najčitačima i junacima Knjižnice
* Tematske izložbe

## Nagradni kvizovi

Knjižnica ima dugu tradiciju organiziranja čitateljskih kvizova za učenike OŠ i kvizova za male mudrice iz vrtića. Od 2013. godine, organizira se i izuzetno popularni Trivija mixer kviz za mlade i odrasle koji ruši sve rekorde popularnosti i posjećenosti jer je postao izvor intelektualne zabave za ljubitelje čitanja i pametnog humora na području Grada.

## Posjeti knjižnici

Posjeti vrtićkih skupina iz Dječjeg vrtića Fijolica, te posjeti učenika iz osnovnih i srednjih škola diljem županije postale su tradicionalne aktivnosti u svakodnevnom poslovanju Knjižnice. Posjet narodnoj knjižnici je integriran u Nastavni plan i program za osnovne škole te je interes za ovakve posjete povećan. Posjete knjižnici također ostvarujemo u suradnji s Muzejom i TZ Grada Preloga.

## Nastava u knjižnici

Nastava prema Nastavnom planu i programu za OŠ ima za cilj edukaciju o informacijskoj pismenosti te popularizaciju i poticanje čitanja. Knjižnica je informacijsko, medijsko i komunikacijsko središte zajednice koja pruža učenicima i učiteljima prisustvo na nastavi koja se temelji na metodama istraživanja, razvoja kritičkog razmišljanja, poticanja kreativnosti i usavršavanja socijalnih vještina. Knjižnica izuzetno dobro surađuje sa OŠ na području Grada. U svrhu nastave u knjižnici organiziramo:

* potragu za izgubljenom knjigom
* kvizove znanja
* snalaženje u referentnoj zbirci
* kako koristiti enciklopediju i leksikon
* kreativne satove lektire
* satove likovne kulture
* satove povijesti
* satove medijske kulture
* upoznavanje s izdavačkim djelatnostima
* multimedijsku nastavu

## Poticanje čitanja

Knjižnica i čitaonica Grada Preloga, osim odlične suradnje sa odgojno – obrazovnim ustanovama na području Grada ima i svoje aktivnosti za poticanje čitanja koje iz godine u godinu rastu, transformiraju se, te prilagođavaju potrebama i željama korisnika. Neke od tih aktivnosti su: čitateljski kviz, iniciranje nastanka čitateljskog kluba, besplatne posudbe dodatnih knjiga, blagdanske akcije, igre s knjigama, preporuke za čitatelje, izrada brošura, top lista i letaka s preporukama za čitanje, obilježavanje važnijih književnih obljetnica, naručena knjižničarka – posjet vrtiću, bibliokofer – dostava knjiga za vrtić, naopake bajke, izrada digitalnih slikovnica, nagradni Facebook natječaji za čitatelje, tematske izložbe, javna čitanja, projekt Tulum s(l)ova, projekt Vrećice pričalice, Nacionalni kviz za poticanje čitanja, MAK – mala ambulantna knjižnica. Navedene aktivnosti provode se tijekom cijele godine sa svim skupinama i uzrastima korisnika.

## Radionice

Radionice za odrasle organiziraju se prema želji članova i korisnika tj. prema ukazanim interesima za određenu temu i dolazak na radionicu. Radionice za djecu u knjižnici organiziraju se u godišnjim intervalima sukladnim većim praznicima i školskim praznicima kako bi se učenicima omogućilo kreativno i korisno korištenje slobodnog vremena, te se realiziraju po potrebi u prostoru Knjižnice i izvan prostora Knjižnice na otvorenom. Radionice su prilagođene osnovnoškolskoj dobi, besplatne su za sve sudionike, a za sudjelovanje je potrebna prethodna najava. U 2014. godini odrađene su slijedeće radionice:

1. vruće pastele - likovna radionica
2. društvene igre - zabavna radionica
3. ekorama – eko radionica
4. mini trivija - nagradni kviz znanja i umješnosti
5. oslikavanje pisanica – likovna radionica
6. lov na blago – logička radionica
7. izrada cvijeća od krep papira – likovna radionica
8. divote od starih knjiga – likovna radionica
9. oslikavanje pizza slika – likovna radionica
10. naopake bajke – likovno – literarno – informatička radionica
11. „Ah, ta referentna zbirka“ – logička radionica
12. neobična lektira – literarno – kreativna radionica
13. kugle od krepa – likovna radionica
14. zaboravljene ulične igre – igraonica starih igara
15. bookcasting - radionica za poticanje čitanja
16. bookcovering - radionica za poticanje čitanja
17. 3D olovka – radionica dizajna
18. Tišina u knjižnici! – zabavni kviz izazova
19. slikopriče – literarna radionica
20. eksplozija znanja – znanstvene radionice
21. Kino Knjižnica – filmska radionica
22. Gipsaona i Farbaona – likovne radionice
23. Comenius – zaboravljene ulične igre – projekta radionica
24. Moja prva slikovnica – izrada digitalnih slikovnica
25. U manjini smo? – jezična radionica s romskom nacionalnom manjinom
26. Info – informatička radionica s korisnicima Knjižnice
27. Pričopričaonica – interaktivna pričaonica edukativnih priča za djecu predškolske dobi
28. Bookcasting – književna radionica za učenike osnovnoškolskog uzrasta
29. Lov na znanje Knjižnice – radionica informacijske pismenosti
30. E-što? E-katalog – radionica snalaženja u Knjižnici

## Izložbe

Knjižnica organizira i tematske izložbe koje prilagođava obilježavanju važnijih datuma, događanja ili tema. Tako su u 2014. postavljene slijedeće izložbe:

* 02.01. – 20.02. Najstarije knjige iz zbirke Croata insulanus
* 21.02. . 11.03. – Međunarodni dan materinjeg jezika – tematska izložba rječnika stranih jezika iz referentne zbirke
* 12.03. – 24.03. – Dani hrvatskog jezika – tematska izložba pravopisa, gramatika i rječnika hrvatskog jezika iz fonda publicistike
* 25.03. – 31.03. Dani Tolkiena – tematska izložba opusa autora iz fonda beletristike
* 01.04. – 20.04. tematska izložba pedagoške literature za predškolski uzrast iz fonda publicistike
* 21.04. – 08.05. Sajam cvijeća u Prelogu – tematska izložba stručne literature o uzgoju cvijeća i dizajnu vrta iz fonda publicistike
* 09.05. – 15.05. Dan EU – tematska izložba knjižne građe i brošura o EU iz fonda publicistike
* 16.05. – 30.05. Plava knjiga – tematska izložba o vizualnom oblikovanju naslovnica kriminalističkih romana te o utjecaju boja na odabir naslovnice iz fonda beletristike
* 01.06. - 01.07. – Zdrava prehrana – tematska izložba knjižne građe i brošura o zdravoj prehrani iz fonda publicistike
* 02.07. – 31.07. Izložba starih leksikona i spomenara koje su za potrebe Knjižnice posudili članovi i korisnici
* 01.08. – 04.09. Izložba likovnih radova nastalih na ljetnom ciklusu kreativnih radionica u Knjižnici
* 05.09. – 15.10. Međunarodni dan pismenosti – tematska izložba knjižne građe za sve uzraste o Svemiru (središnja tema manifestacije je bio Svemir i suradnja s NASA-om)
* 15.10. – 15.11. Mjesec hrvatske knjige
* izložba fotografija s nagradnog natječaja povodom MHK
* izložba najstarijih slikovnica u Gradu Prelogu koje su za potrebe izložbe posudili članovi i korisnici Knjižnice
* tematska izložba opusa Božidara Glavine povodom književne tribine s autorom
* Najveće ljubavi – tematska izložba vezana za glavnu temu MHK – ljubav – izložba klasičnih ljubavnih romana i predmeta
* 17.11. – 19.12. Božićna čarolija - tematska izložba rukotvorina povodom došašća – blagdanski ukrasi
* 23.12.2014. – 02.01.2015. tematska izložba religioznih knjiga iz zbirke Croata insulanus

# **PROJEKTI**

Nema trenutka u kojem Knjižnica ne sudjeluje u određenom projektu, provodi akciju ili kampanju. Bez obzira tražimo li najstariju slikovnicu u gradu ili sudjelujemo u EU projektu o zaboravljenim uličnim igrama, sve te aktivnosti čine jedan od temelja našeg rada i rezultiraju trajnom ponudom koja nastaje za korisnike i članove Knjižnice.

## Comenius: Forgotten Street Games/ Zaboravljene ulične igre

Projekt Europske unije ostvarujemo u suradnji s Osnovnom školom Prelog koja je nositelj projekta. Partneri u projektu su odabrane škole i lokalne vlasti iz Rumunjske, Bugarske, Poljske, Turske i Italije. Za projekt je predviđeno 24 mobilnosti, trajanje od 24 mjeseca, a na njemu rade učitelji i učenici OŠ Prelog i knjižničarke Knjižnice i čitaonice Grada Preloga.

Svrha projekta je istraživanje i oživljavanje zaboravljenih uličnih igri. Knjižnica je pomogla u pisanju projekta te je u prvoj godini trajanja, projekt vodila naša knjižničarka Maja Lesinger, dok u sadašnjoj, posljednjoj godini trajanja projekta, knjižničarka sudjeluje kao koordinatorica i zamjenica voditeljice projekta. Mobilnosti na projektu traju po tjedan dana te se osim obaveza i radnji vezanih za projekt, koriste i za upoznavanje sa sustavom osnovnoškolskih i narodnih knjižnica zemalja partnera, uočavanju primjera dobre prakse i ideja za implementaciju u vlastitom radu kako bi se poboljšala kvaliteta rada i poslovanja Knjižnice. Knjižničarka kao voditelj, a sada koordinator projekta, obavezno sudjeluje u mobilnostima u zemlje partnere. Tako će sudjelovati i na zadnje dvije mobilnosti u Italiji i Turskoj 2015. godine. Putne troškove, smještaj i dnevnice isplaćuju se iz financijskih sredstava projekta.

## Čitaj mi!

Kampanju "Čitaj mi!" pokrenuli su 2013. godine Komisija za knjižnične usluge za djecu i mladež Hrvatskoga knjižničarskog društva. U sklopu kampanje provedene su akcije za poticanje čitanja Bajkama protiv sapunica (pričaonica priča) i Naopake bajke. Digitalne slikovnice naopakih bajki nastale su uz pomoć odgojiteljice Nataše Novak, prof. koja je bila zadužena za kreativni dio likovnog izričaja, a motivaciju, pričanje naopake bajke i digitalizaciju odradila je naša knjižničarka Maja Lesinger.

Osim zanimljivih propagandnih materijala, za koje dobivamo pohvale od strane voditeljice kampanje, Knjižnica i čitaonica Grada Preloga te Knjižnica i čitaonica Šenkovec prve su i jedine dvije knjižnice u Hrvatskoj koje su ostvarile usku međusobnu suradnju i izmjenu iskustava na ovoj kampanji. Zajedničkim druženjem, uzajamnim posjetima roditelja i djece sudionika u kampanji ostvaruje se bit ovakve suradnje, a to je motivacija za čitanje, izražavanje mišljenja, razmjene iskustva roditelja o čitanju s djecom, eventualnim problemima i rješenjima. Ova suradnja će se nastaviti i dalje dokle god bude zanimanja i mogućnosti osiguravanja prijevoza za sudionike.

## Medgen Borza

Knjižnica i čitaonica Grada Preloga u projekt se uključila osnivanjem čitateljskog kluba „Kičita“ i organizacijom aktivnosti vezanih za klub i čitanje. Za članstvo u klubu se prijavilo više od 40 zainteresiranih, a aktivnih članova, nakon četiri održana sastanka je 15. Klub je započeo s radom krajem studenog, povodom Mjeseca hrvatske knjige 2014., ulogu voditelja ima knjižničarka a koordinatorica aktivnosti je volonterka koja za potrebe Kluba piše blog s preporukama i izvješća sa sastanaka kluba.

## Tulum s(l)ova

U sklopu suradnje knjižničarki na području Grada Preloga (OŠ Prelog, SŠ Prelog, KIČ Prelog) i knjižničarke iz II OŠ Čakovec, održan je veliki tulum u Noći knjige na kojem je sudjelovalo preko 60 sudionika. Organizirane su radionice i aktivnosti koje su vodile knjižničarke, a duh dobre suradnje prenio se na organizaciju natjecanja u kreativnosti i znanju *Čitanjem do zvijezda*, od županijske razine za osnovne škole koju je organizirala naša knjižničarka Maja Lesinger, do srednjoškolske koju je organizirala knjižničarka SŠ Prelog Nataša Sakač, a u kojoj je mjesto u komisiji također imala naša knjižničarka.

## MAK - mala ambulantna knjižnica

Povodom međunarodnog dana darivanja slikovnica (14.02.2014.) Knjižnica i čitaonica Grada Preloga organizirala je veliku akciju sakupljanja slikovnica. U akciju su se uključili Dječji vrtić Fijolica i Osnovna škola Prelog. U dva tjedna trajanja akcije sakupljeno je više od stotinu slikovnica. Slikovnice tvore izmjenjivi fond MAK - a. Mala Ambulantna Knjižnica je inicijativa Knjižnice i čitaonice Grada Preloga, još jedan korak bliže djeci i roditeljima u razvoju kulture čitanja djeci i s djecom u najranijoj dobi, te poticanje na razvoj predčitalačkih vještina. Kartonska polica sa sakupljenim slikovnicama, stoji u zdravstvenoj ambulanti u Prelogu kako bi roditelji i djeca mogli zajednički čitati i listati slikovnice.

# **MARKETING I MENADŽMENT**

## Suradnja s medijima i oglašavanje

Kako bi lokalnu i širu javnost informirala o raznim događanjima, manifestacijama i uslugama, Knjižnica koristi komunikacijski mix. S mlađim korisnicima komuniciramo preko mrežnih stranica i Facebook grupe koja trenutno broji 862 članova. Odličnu suradnju ostvarujemo s online portalom emedjimurje koji redovito objavljuju članke o Knjižnici, te s tiskanim lokalnim medijima Listom Međimurje, Večernjim listom i Međimurskim novinama. Česti gosti smo i u kulturnim emisijama gradskog radija Studija M, putem kojeg također najavljujemo događanja te promoviramo usluge i projekte Knjižnice. Osim u pisanim i audio medijima, pojavljujemo se i u vizualnim medijima lokalnih TV kuća te na nacionalnoj televiziji.

## Upravljanje i strategija

Knjižnica i čitaonica Grada Preloga ima razrađenu strategiju za razdoblje od 2012. – 2015. koja se ostvaruje u potpunosti. Ukratko, strategijom je propisano širenje i produbljivanje suradnje s odgojno – obrazovnim ustanovama na području Grada, preseljenje u nove prostore i tehničko osuvremenjivanje i opremanje Knjižnice. Knjižnica će novom strategijom za novo razdoblje (2016. – 2020.) kristalizirati svoje ciljeve kako bi ih mogla implementirati kroz nove projekte, usluge i aktivnosti u Knjižnici te planski i usmjereno pristupiti razvoju poslovanja. Dakako, Knjižnica će se uključivati i dalje u nacionalne i međunarodne projekte, ali će provoditi i svoje samostalne, a sve u svrhu ostvarivanja misije i vizije Knjižnice te trenutne strategije. Cilj poslovanja knjižnice je ponuda kvalitetnih programa i usluga, veća prisutnost u kulturnom životu zajednice te inkluzija što većeg broja članova, korisnika, volontera i simpatizera u rad i projekte Knjižnice

# **STRUČNO USAVRŠAVANJE**

U 2014. godini, knjižničarka/ravnateljica odradila je, uz individualno usavršavanje, slijedeća stručna usavršavanja:

*02.07.2014. - 03.07.2014.* Knjižnica i čitaonica Fran Galović iz Koprivnice i Goethe Institut Zagreb: Čitanje od malih nogu

*03.10.2014.* Knjižnica i čitaonica Fran Galović iz Koprivnice - Čitateljski klubovi: povijest, osnivanje, organizacija, provođenje

*14.11.2014.* Knjižnica i čitaonica Nikola Zrinski Čakovec: Knjižnične usluge za djecu i mladež na području Sjeverozapadne Hrvatske – primjer dobre prakse te predstavljanje usluga i rada Knjižnice i čitaonica Grada Preloga na stručnom skupu – izlagala Maja Lesinger

# **PROCJENA STANJA I POTREBA**

## Prostor

Novi prostor će zadovoljavati potrebe korisnika i fonda u slijedećih pet godina. Stari prostor Knjižnice djelomično se koristi u svrhe depoa čiji su polični kapaciteti popunjeni. U budućnosti se mora planirati proširenje postojećeg prostora. Prostor Knjižnice moguće je iskoristiti za organizaciju manjih književnih večeri, pričaonica i usputnih posjeta učenika ali nikako nije dovoljno prostran za organizaciju nastave, radionica i konkretnih aktivnosti koje Knjižnica organizira u okviru svoje osnovne djelatnosti, projekata i kampanja. Knjižnica za te svrhe koristi multimedijsku dvoranu muzeja na katu. Prostor studijske čitaonice koristi se za učenje i istraživanje ali nema internetsku vezu, pa je u planu kupnja pojačivača signala kako bi se svim korisnicima omogućio miran rad na vlastitom računalu.


## Djelatnici

Od 24.06.2014. u Knjižnici je zaposlena jedna osoba na puno radno vrijeme. Zaposlena diplomirana knjižničarka ujedno je i ravnateljica Knjižnice. Dio fonda sati radi s korisnicima , a dio sati (2 sata) predviđen je za administrativne poslove, nabavu, održavanje računalne mreže, pripremu aktivnosti i radionica, održavanje web stranica i poslove ravnatelja. Ovakvim uređenjem rada stabilizirana je situacija vezana za problematiku voditelja Knjižnice, te Knjižnica nadalje može poslovati prema svim zahtjevima struke i administracije. Knjižnica je otvorena za članove 5,5 sati dnevno i radi dva dana u popodnevnoj i tri dana u jutarnjoj smjeni. Smanjenjem broja djelatnica smanjio se broj sati rada s korisnicima, onemogućeno je istodobno održavanje radionica, manifestacija i rada na posudbi s korisnicima. U slučaju bolesti, godišnjeg odmora, stručnog usavršavanja i službene odsutnosti, knjižnica će morati biti zatvorena za članove i korisnike. Smanjenje broja djelatnika utjecat će i na način, obujam, frekvenciju i vrstu organizacije i provođenja aktivnosti u Knjižnici. Imperativno je zapošljavanje jednog djelatnika na mjesto pomoćnog knjižničara na pola radnog vremena.

# **ZAKLJUČAK**

Knjižnica i čitaonica Grada Preloga i dalje posluje s odličnim rezultatima što je vidljivo u povećanju broju članova, broju posjetitelja aktivnosti i medijskoj pažnji koju dobiva za svoj rad. Knjižnica iz godine u godinu potvrđuje svoj status medijskog i intelektualnog središta zajednice. U Knjižnici se svatko osjeća ugodno jer ona pripada članovima i korisnicima čije potrebe kreiraju njezinu unutrašnjost, fond, usluge i aktivnosti. Knjižnica je mjesto druženja, razmjene ideja i kreativnog razvoja. Knjižnica svoj pozitivan utjecaj širi na sve aspekte kulturnog, društvenog, obrazovnog, zabavnog i odgojnog života zajednice. Članovi i korisnici su aktivni sudionici procesa koji se odvijaju u knjižnici, sudjeluju svojim vlastitim idejama i radom u projektima i na manifestacijama. Takva privrženost ustanovi je izuzetno rijetka i zapravo govori sama za sebe. Knjižnica je postala srce zajednice jer su ljudi koji u njoj rade i koji se njome koriste, utkali svoju volju i ljubav prema čitanju i druženju u svaki aspekt njezina postojanja. Osim velikog truda i zalaganja članova i djelatnika, ne smijemo zanemariti i veliku logističku podršku ustanova i financijsku podršku osnivača bez čijih doprinosa bi poslovanje bilo onemogućeno. Dakako, kao i u svemu drugome i tu ima mjesta za poboljšanje i razvoj suradnje.

Prelog, 23.02.2015. Ravnateljica Knjižnice i čitaonice Grada Preloga

 Maja Lesinger

1. Tuškan - Mihočić, G. (2013.). Što je nama narodna knjižnica danas? [online]. Rijeka: Gradska knjižnica Rijeka. Dostupno na: <http://www.gkr.hr/Magazin/Knjiznicaranje/Sto-je-nama-narodna-knjiznica-danas> [12.08.2014.] [↑](#footnote-ref-1)